**Pressemeddelelse**

August 2018

Polakkerne elsker skandinavisk mode:

**Miinto vokser og åbner i Polen**

**Webshop-konceptet, der samler lokale modebutikkers websalg på én slagkraftig onlineplatform, har vind i sejlene, og Miinto etablerer sig nu også i Polen.**

Miintos webshop-koncept, der samler lokalt baserede modebutikker på én stor online webshop er populært. Forbrugeren shopper online via miinto.dk, men selve købet og omsætningen ligger hos en af Miintos fysiske partnerbutikker, der tager varen ned fra hylden og sender den til kunden. Der er mere end 400 partnerbutikker i Miintos danske netværk, og de er fordelt over hele landet.

*”Alle taler om, at den voksende nethandel er en udfordring for små og store butikker, der ikke kan konkurrere med de store webshops enorme udbud af brands”,* siger Konrad A. Kierklo, CEO i Miinto, *”Men med Miinto får de butikker deres egen slagkraftige adgang til websalg – og internetkunderne får adgang til mere end 400 danske modebutikkers samlede varelager”. ”For os er de lokale, fysiske forretninger de rigtige modebutikker med indkøbere, der kender kunderne og passionerede sælgere, der ved hvad rigtig service og kundebetjening er. De kan noget helt andet end et stort automatiseret varelager i Sverige eller Tyskland”,* fortsætter Konrad A. Kierklo med et smil på læben.

Konceptet har vist sig at være så stærkt, at det kan tilpasses til andre markeder – for eksempel Polen, hvor Miinto netop har etableret sig. Og det selv om Polen har en ganske anden detailhandelsstruktur når det gælder modebutikker.

I Polen er butiksstrukturen koncentreret om lokale, polske high-end designere, der kun fører deres eget brand i sortimentet. I modsætning til Danmark findes her kun få multibrand butikker med et bredt og blandet sortiment. Overfor dem står alle de store internationale brands og de velkendte portaler indenfor internethandel. Miintos strategi er at samle de lokale high-end designerbrands og gøre dem bredt tilgængelige på Miintos onlineplatform sammen med andre stærke internationale brands.

Som andre steder vækster onlinesalget også i Polen. For retail ligger niveauet lige nu på 7% og det forventes at vokse til 10% indenfor de kommende 2-3 år. I betragtning af, at det er under halvdelen af det europæiske gennemsnit, så forventer Miinto, at der er rigelig plads til yderligere vækst. En vækst, som de polske mærker nu får mulighed for at få del i.

*”Vi har allerede vores udviklingsafdeling siddende i Polen og nu har vi udvidet med en driftsafdeling, der er dedikeret til miinto.pl. Jeg har selv mødt mange af de lokale designere, og det bliver spændende at hjælpe dem til øget salg via Miintos platform”,* slutter Konrad A. Kierklo, CEO i Miinto.

Desuden kan Miintos indtog i Polen styrke Miintos danske butikker. I Polen boomer interessen for nordisk og skandinavisk design, og de velkendte skandinaviske tøjmærker er populære. Miinto spår, at det vil kunne mærkes på salget hos de danske butikker, når deres potentielle marked udvides med 38 millioner polakker, der som nævnt tidligere, har mod på mere nethandel de kommende år.

**Miinto.pl** er netop gået online med 25 lokale, polske high-end designere og et udvalg af skandinaviske butikker og brands, som vil blive udvidet løbende i takt med vi ser hvad polakkerne efterspørg af brands og produkter. Antallet af polske partnere i Miinto-netværket ventes at nå 150 indenfor to år. I Danmark sælger mere end 400 lokale modebutikker gennem Miinto og globalt mere end 1.300 – tallet er stadigt stigende. Miinto forventer desuden at åbne i flere Europæiske lande dette efterår.